CORREUS ELECTRONICS DEL MES D\nCORREUS ELECTRONICS DEL MES D'ABRIL 2003\n28 29 30 30B\nSTAPV-Iv convoca tots els empleats i empleades públics de la Generalitat a manifestar-se davant de Funció Pública divendres, dia 2 de maig, a les 12:00 hores, en protesta contra les resolucions de suspensió dels concursos de caps de negociat, de caps d'unitat i dels caps de servei del Servef. CCOO i UGT també convoquen la concentració.\nEls motius de la convocatòria de concentració són els següents:\nEl DOGV de hui, 30 d'abril, publica dues resolucions del Director General de la Funció Pública pels quals PARALITZA els concursos de caps de negociat i de caps d'unitat, així com el de caps de servei del Servef. El motiu per a fer-ho és que el TSJ ha denegat l'admissió del recurs contra la sentència instada per CSIF referent a la valoració del temps en comissió de serveis en els concursos de trasllats. La interpretació que fa Funció Pública, com ja ens temíem (recordeu tots els correus que us hem dirigit al respecte), és la pitjor possible: han incoat expedient ¡per a l'anul·lació de ple dret de la base quarta dels concursos, que establia la valoració del temps treballat! Funció Pública sap que tenia una altra alternativa, molt més legal que la que ha elegit, molt més ràpida per a la gestió d'aquests i dels concursos que falten per convocar (que són quasi tots de quasi totes les categories): simplement acabar els concursos amb les bases publicades, publicar les resolucions i convocar nous concursos amb les bases que li donara la gana.\nÉs indignant, perquè l´'unic efecte real de la caboteria del Director General és que aquests concursos, després de tindre marejats a MÉS DE 2000 PERSONES, es paralitzen sense que se sàpiga quan el publicaran, de forma que ens podem anar A FINAL D'ANY com a mínim. I això, per no parlar de TOTS ELS CONCURSOS QUE FALTEN, que no es publicaran mentre no resolguen aquesta paralització. TOTAL: UN DESASTRE ABSOLUT\nTeniu accés directe a les resolucions a través de la nostra pàgina web:\nL'últim servei de Ximo Segarra\nEl Director General de la Funció Pública se'n va deixant un rastre imborrable. Quan ja pareixia que acabava el seu mandat amb la Funció Pública feta pols, encara dóna una volta de torca i aboca els concursos de trasllats de TOTES LES CATEGORIES a la paralització sine die. Que se'n vaja ja! Que no acabe el mandat, per favor! La Funció Pública no podrà resistir ja molt més! Ja sabem que és molt mal dia, i que molta gent farà pont. Però si esteu treballant, acudiu a la concentració!\nACUDIU TOTS I TOTES: ÉS MOLT IMPORTANT.\nEn nom de CCOO, STAPV-Iv i UGT, us informem del següent:\nDivendres passat, 25 d'abril, es va convocar una reunió de la Mesa Sectorial de la Funció Pública per al proper dia 2 de maig, a les 12:30 hores, amb el següent ordre del dia:\n1. Negociació i aprovació, si de cas, de les relacions de llocs de treball de l'administració al servei del Consell de la Generalitat Valenciana (sic).\nA les 12 hores de hui, dia 29, s'ha ampliat l'ordre del dia amb un nou punt segon:\n2. Negociació de la modificació del Decret 99/1995, de 16 de maig, del Consell de la Generalitat Valenciana.\nNo apareixen, per tant, els punts que els tres sindicats hem demanat reiteradament que es tracten:\n- Compliment de tots i cadascun dels Acords subscrits.\n- Negociació d'un Acord Administració-Sindicats 2003-2004.\nReunits en el dia de hui, tots tres sindicats, després de valorar molt negativament l'absència de cap referència a les qüestions reivindicades, hem decidit demanar al Director General de la Funció Pública l'ampliació de l'ordre del dia, afegint els dos punts anteriors.\nRLTs: un any després\nLa Mesa Sectorial per a aprovar les RLTs arriba un any després de la data a la que s'havien compromés en un acord de 25 de gener de 2002 i que deia que les RLTs es publicarien cada sis mesos. D'altra banda, ¿com anem a aprovar una RLT quan encara no tenim les actes de les sessions de la CCT de novembre ni de febrer? ¿Què s'ha modificat? ¿Només el que a Funció Pública li ha donat la gana? ¿A qui beneficia la modificació? Per tot això, els tres sindicats ens oposem a aprovar aquestes RLTs.\nModificació del Decret 99/1995: només per a que cobren els Interventors Els sindicats signants hem recordat moltes vegades que en juliol de 2001 tots tres (més els altres dos presents en la Mesa Sectorial) vam presentar a Funció Pública un text articulat de Decret de Classificació i Retribucions, que presentava una proposta completa per a discutir de la classificació i les retribucions de TOT el personal de la Generalitat. Aquest decret, del que Funció Pública va ser incapaç de presentar un esborrany, ha dormit des d'aleshores el somni dels justos: la paperera.\nDoncs bé, ara se'n recorden de modificar l'actual decret de retribucions, és a dir, el Decret 99/1995, però ho fan amb un únic propòsit: afegir els complements específics E051 i E052, per tal de donar cobertura legal als complements específics que venien cobrant els interventors i que els tribunals han declarat il·legals. Els imports d'eixos específics són els següents:\nE051: 24.000 Euros (4 milions de pessetes)\nE052: 27.000 Euros (4,5 milions de pessetes)\nÒbviament, eixa reforma tampoc no comptarà amb el nostre suport.\nCCOO STAPV-Iv UGT\nEl Director General de la Funció Pública ha convocat la Mesa Sectorial de la Funció Pública per al proper dia 2 de maig, a les 12:30 hores, amb el següent ordre del dia:\n1. Relacions de Llocs de Treball.\nCom veieu, no apareix cap dels punts que li hem reclamat de tractar en la Mesa Sectorial els tres sindicats de la unitat d'acció: CCOO, UGT i STAPV-Intersindical Valenciana.\nTots tres sindicats ens reunirem al llarg del matí de hui, per tal d'adoptar una postura comuna en la reunió de la Mesa Sectorial. No obstant, us avancem que valorem molt negativament l'absència de cap referència a les qüestions reivindicades.\nD'altra banda, aquesta Mesa Sectorial per a aprovar les RLTs arriba UN ANY després de quan s'hauria d'haver produït. Ja denunciàrem en el seu dia -una de tantes denúncies- que Funció Pública havia deixat en paper mullat el pacte per a reformar la CCT i publicar les RLTs cada sis mesos. Doncs no: es publicaran més d'un any després. Respecte del contingut, cal dir que bàsicament és "más de lo mismo". Al llarg del matí de hui "penjarem" en la pàgina web un document amb les modificacions que hem trobat: http://stapv.intersindical.org\nEleccions sindicals a Castelló\nEn la unitat electoral de Castelló l'horari de votació és de 9 h a 18 h, i no fins les 19 hores, com erròniament informàrem la setmana passada. Esperem que aquesta informació errònia no us cause cap problema.\nPresentades les candidatures a Juntes de Personal\nSTAPV-Intersindical Valenciana ha presentat les candidatures a Junta de Personal dels Serveis Centrals de la Generalitat, així com la de les Juntes de Personal dels Serveis Territorials de Castelló, Alacant i València. En total, participen en les candidatures del Sindicat prop de quatre-centes persones, la qual cosa suposa un augment considerable respecte de fa quatre anys.\nAlgunes qüestions que cal que conegueu:\n- Les eleccions són el dia 8 de maig. L'horari de votacions és de 9 a 19 hores, ininterrumpidament.\n- És quasi impossible la votació per correu, ja que el temps entre la proclamació de candidatures i les votacions és molt curt (cinc dies laborables), i les paperetes no entraran en imprempta fins després de la proclamació.\n- Caldrà, per tant, acudir a votar en persona.\n- Recordeu dur el DNI o qualsevol altre document identificatiu oficial (carnet de conduir, passaport o carnet de funcionari/ària, sempre que duga foto), ja que si no no us deixaran votar.\n- Hi han meses electorals en diverses capçaleres de comarques, per al personal de serveis territorials, i que en les capitals cada persona ha de votar en la mesa de la seua conselleria (per exemple, intervenció ha de votar en Economia, serveis jurídics en Presidència... etc.).\nEn el Servef, més endavant\nAquestes eleccions són per a tota la Generalitat, excepte per al Servef. Les persones funcionàries adscrites al Servef participaran en un altre procés electoral a Junta de Personal autonòmica del Servef, que comença el proper 6 de maig (la data de votació està per determinar). Teniu tota la informació sobre el que ha passat al voltant de les eleccions del Servef en la pàgina web de STAPV-Iv: http://stapv.intersindical.org\nSobre les eleccions sindicals en el Servef\nAquest correu va dirigit al personal adscrit al Servef. És possible que t'arribe aquest correu i no t'afecte, per no ser personal adscrit al Servef. Funció Pública no distingueix entre el personal del Servef i el de la resta de la conselleria d'Economia, Hisenda i Ocupació en l'agenda del correu electrònic de la Generalitat, segurament per entendre que tots i totes formeu part d'una sola organització. Si estàs en eixe cas, disculpa si ha estat una molèstia.\nSobre les eleccions al Servef s'han dit moltes coses, i no totes s'ajusten a la veritat. Per a comprendre bé quina ha estat en tot aquest afer la postura del Sindicat de Treballadors i Treballadores de l'Administració Pública Valenciana-Intersindical Valenciana (STAPV-Iv), cal una explicació que no pot ser curta. Us demanem excuses, doncs, pel "rotllo" que us soltem en el document Word adjunt al present correu electrònic. Alhora, us demanem que tingueu la paciència de llegir-lo. Creiem que serà il·lustratiu de com pretenen alguns fer les coses en nom dels treballadors i treballadores.\nTemaris de la promoció interna al grup C\nCom recordareu, us vam anunciar que us facilitaríem informació sobre els temaris de l'oposició de promoció interna del grup D al C d'Administració General. En primer lloc ens vam dirigir a l'IVAP per tal de demanar-li permís per a reproduir els temes que facilitaren en les anteriors oposicions de promoció interna, ja que el temari que es demana en l'actual oposició és el mateix. Cert és que eixos temes tenien moltes errades, però la majoria -per no dir totes- estaven ja localitzades i us en podíem facilitar la faena.\nMalauradament, el Director General de la Funció Pública -de la que depén l'IVAP-, segurament amb l'ànim de continuar la seua benemérita llavor en pro del benestar de tots els funcionaris de la Generalitat, de la qual mai no n'estarem prou agraïts, ens ha prohibit utilitzar eixos temes. "Inasequibles al desaliento", però, hem preparat el següent: en la pàgina web del sindicat http://stapv.intersindical.org teniu un enllaç amb les diferents normes que conformen l'esquelet del temari, per tal que no hagueu de buscar-les. També hi ha altra documentació, com les darreres RPTs.\nEn dates pròximes, us facilitarem l'accés a diversos temes desenvolupats que estan ara en procés de revisió, així com preguntes tipus test.\nPla d'ocupació d'ETAR i Cuidadors\nDavant el folló que han muntat CCOO i CSIF sobre la suposada signatura d'un pla d'ocupació de ETAR i Cuidadors, dependents de la Conselleria de Benestar Social, en comptes de dedicar-nos a criticar a uns i a uns altres, us informem del següent, amb l'ànim que serveixi per a tranquil·litzar al personal afectat i aclarir en quin punt està el procés:\n1. El Pla d'ocupació està presentat per la Conselleria de Benestar Social davant Funció Pública, que és l'òrgan que ha d'aprovar-ho, des de fa més de dos mesos.\n2. Funció Pública havia de contestar amb un informe que determinara si el Pla s'ajustava a dret, així com les diferents observacions, suggeriments o modificacions que proposara eixe centre directiu. Eixe informe està preparat pels serveis tècnics de Funció Pública des de fa bastant més d'un mes, però estava desaparegut en la taula del Sr. Director General.\n3. És possible, per tant, que en les seves negociacions (?) amb CSIF, el Director General haja signat eixe informe. Però aquest informe no és, en absolut, el Pla d'ocupació.\n4. Si l'anterior fos cert -de moment, en la Conselleria de Benestar Social no els consta res de l'anterior-, la Direcció General de Funció Pública ha d'enviar l'informe a la Conselleria de Benestar Social, perquè aquesta modifique, si és procedent, el Pla d'ocupació. Posteriorment, el text modificat serà aprovat per Funció Pública.\nEl dia 16 d'abril es va reunir la comissió de formació per a discutir el pla de formació continuada per al 2003 dels empleats/ades públics/ques de la Generalitat Valenciana. Dues consideracions:\n1 . Han rectificat el pla de formació pel que fa als cursos destinats únicament per al grup E, afegint 5 cursos nous amb tres edicions cadascun per a València, Castelló i Alacant, gràcies a la nostra petició de la reunió passada. Per tant, està millor que estava, però encara queda molt per discutir, ja que el pla no està compensat per col·lectius.\n2. Van a consultar davant presidència la possibilitat de modificar el curs destinat principalment al personal eventual (assessors de conseller) i periodistes del gabinet de premsa (aquests últims almenys són personal de la Generalitat, encara que la quantitat de places previstes és superior a la plantilla de periodistes). Com sempre es neguen a obligar a les distintes conselleries a negociar amb els representants sindicals les llistes prioritzades, amb la qual cosa possiblement ens durem sorpreses davant l'adjudicació dels cursos. Hi ha conselleries que negocien, unes altres que envien les llistes ja prioritzades i finalment les que no diuen res. Si heu sol·licitat cursos, no us els concedeixen i sospiteu que no heu entrat en les llistes prioritzades, envieu-nos a les seus del nostre sindicat còpia de la sol·licitud per a poder reclamar davant el IVAP.\nEl pla continua sense facilitar l'accés als cursos del personal que està lluny de les capitals de província o es troben en centres sense possibilitat de substitució.\nContinuarem reclamant cursos presencials en comarques i més cursos per internet.\nValència 17 d'abril de 2003\nPla de formació continuada per a 2003: http://stapv.intersindical.org/formacio/fcontinuada03.htm\nEl dia 2 d'abril es va reunir la comissió de formació per a la negociació del Pla de Formació Continuada per a 2003 de la Generalitat. L'administració segueix sense descentralitzar la formació presencial en les comarques (per exemple, en els Cefires), i l'única cosa que s'ha avançat respecte al pla del 2002 és l'ampliació de cursos a distància. Respecte a la formació presencial, hi ha un desajustament en l'oferta per col·lectius. Així es pot veure que :\nSector: Indistint (amb requisits per a l'accés a certs cursos)\nGrup A : 270 places\nGrup A i B : 112\nGrup A, B, C i D : 96\nGrup C i D : 280\nGrup C, D i E : 290\nGrup E : 31\nGrup tots : 200.\nSector Administració Especial\nGrups A i B : 145\nGrup A, B i C : 20.\nAdministració local (grups A i B) : 60.\nCursos d'informàtica per a tots:\nGrups A, B, C, D i E : 826.\nCursos a distància (per internet): No se sap encara els participants per cada curs però se sap que hi ha 12 cursos diferents: els que es van realitzar l'any passat i 8 cursos nous. El repartiment per grups és el següent:\nGrups A,B, C i D : 5 cursos\nTots els grups : 4\nGrup indeterminat : 1\nGrups A i B : 1\nGrup A : 1.\nCom es pot observar el repartiment no és proporcional a la plantilla, a més s'agreuja quan se li demana a l'administració que indique en l'ordre l'obligatorietat de prioritzar les llistes en totes les conselleries amb participació dels sindicats, però ens indiquen que no ho poden fer, per la qual cosa un any més hi haurà conselleries en les que sí participaran els sindicats en la priorització (encara que amb poques dades per a una bona priorització ) i en unes altres no. També es va demanar que no posaren traves per a concedir un curs al personal que es troba treballant en un departament on és el/la únic/a que treballa (IES, OCAPAS, etc..), però ens van indicar que és problema de la Conselleria.\nSeguirem insistint en la descentralització, el repartiment dels cursos equitatiu per a tots els col·lectius, la compensació horària dels cursos que es realitzen fora de la jornada de treball, les despeses de desplaçament i, si és necessària, la substitució del personal per a assistir a cursos.\nConvocatòries de promoció interna per conversió de places http://stapv.intersindical.org/oposicions/ope00/SEGUIMENT%20OPE2000.htm\nDe nou, Funció Pública ha perdut una ocasió magnífica de fer les coses bé (i van...). Les bases de les convocatòries compleixen els acords signats al respecte (l'Acord de 12 de juliol de 2001 i el de 23 de desembre de 2002, els dos de la Mesa Sectorial), i, excepte que alguna cosa se'ns haja escapat, són perfectament legals. STAPV-Iv no es planteja, per tant, recórrer aquestes convocatòries. Però no estem d'acord amb algunes normes que estableixen les bases, pel que us contem a continuació:\nA) S'estableix que no es publicarà la llista definitiva d'admessos i exclosos al curs (C. 7/2000) fins que no es publique el llistat d'aspirants aprovats en la convocatòria d'oposició (C. 8/2000). L'objectiu seria, segons la pròpia convocatòria, evitar que una persona puga obtenir la promoció interna pels dos procediments. Loable intenció, però els representants d'STAPV-Iv ja vam advertir en les converses celebrades en les meses tècniques que era millor fer-ho al revés: publicar el llistat del concurs previ al curs selectiu ABANS de convocar la celebració de la prova de l'oposició. La raó per a la proposta d'STAPV-Iv no era molestar, com sospitem que creu el DG de Funció Pública de totes les nostres propostes, sinó fer les coses millor:\n- Si es fa com proposa STAPV-Iv (primer el llistat de participants en el curs que la prova de l'oposició), s'aconsegueix que s'accelere tot el procés. El concurs no té perquè ser massa llarg, ja que tots els mèrits són objectius (i, sobretot, no hi ha entrevista), de forma que el llistat d'admessos al curs selectiu s'hauria de conéixer relativament prompte, i s'aconsegueixen dues coses: que no participe en la oposició qui no necesite participar, per estar admés en el curs, i que el curs i l'oposició es desenvolupen ALHORA, amb la possibilitat fins i tot de celebrar la prova de l'oposició i l'examen final del curs el mateix dia, si s'estimara oportú.\n- Fent-ho com diuen les convocatòries (primer el llistat d'aprovats de l'oposició que el llistat d'admesos per al curs), s'aconsegueix retardar la conclusió del procés, ja que el curs ha d'esperar per a celebrar-se a que s'acabe l'oposició i es publique la relació d'aprovats. Per tant, les dues convocatòries es desevolupen UNA DARRERE DE L'ALTRA, de forma que ¡¡és possible que acabe 2003 sense que s'haja acabat un procés selectiu que hauria d'haver-se efectuat en 2002!!\nB) Sembla increïble que encara no s'haja resolt el problema del col·lectiu de funcionaris de carrera del grup C, que esperen des de l'any 92 el seu concurs de trasllats per a tindre un lloc de treball amb destinació definitiva i poder consolidar el grau. Les convocatòries que ara comentem estableixen concursos restringits per a l'accés d'aquelles persones que participen en elles i no ocupen un lloc de treball amb destinació definitiva (recordem que el 30% de la plantilla es troba en aquesta situació). Tècnicament és la solució correcta, sens dubte, però és impresentable que eixe concurs sí siga possible i que el concurs general de trasllats del grup C no puga ser convocat en onze anys. Aquest problema el poden solucionar, si volen (¿volen?): res més senzill que convocar el concurs i resoldre'l ABANS del concurs restringit de les convocatòries de promoció interna.\na) Tenim en les nostres seus instàncies per a la participació en les convocatòries de promoció interna.\nb) El temari és el mateix que en les anteriors convocatòries de llocs barrats i 148 places. Aquesta vegada Funció Pública no va a donar llibres amb els temes desenvolupats, però podeu accedir al que van repartir l'altra vegada en les nostres seus.\nPla d'ocupació de personal telefonista http://stapv.intersindical.org/funcionaritzacio/seguimentplans.htm\nEl passat dia 31 de març de 2003 es va publicar la relació d'admesos i exclosos, tenint termini d'al·legacions fins el dia 11 d'abril.\nValència 8 d'abril de 2003\nResolució dels concursos de caps de servei\nEl DOGV de hui, 7 d'abril, publica les resolucions dels concursos de cap de servei, quasi deu mesos després de la seua convocatòria. No es publiquen totes les places. Teniu la informació en el document Word adjunt.\nConvocada la promoció interna per reconversió directa de places El DOGV de divendres, 4 d'abril, va publicar la convocatòria dels dos processos selectius per promoció interna del grup D al grup C d'Administració General. Això ja ho deveu saber, a jutjar pel bloqueig de la pàgina web de la Generalitat el propi divendres. El que no teniu és una explicació i una crítica de les convocatòries. La tindreu demà en el correu que us enviarem des d'STAPV-Intersindical Valenciana.\nVaga General contra la guerra\nLa Vaga General de dues hores contra la guerra d'Iraq ha estat convocada finalment només per Intersindical Valenciana, CGT i UGT. Cal afegir que diversos òrgans unitaris de treballadors s'han adherit a la vaga, com ara la Junta de Personal dels Serveis Centrals. Hi ha altres manifestacions unitàries:\nDimecres, 9 d'abril: cassolada popular:\nA les 22:00 i durant un quart d'hora, cal eixir al balcó o a la porta del carrer a fer sonar les cassoles, les paelles o qualsevol altre atifell metàlic, per tal de mostrar el nostre rebuig a la barbàrie de la guerra a Iraq. Aquesta protesta es repetirà tots els dimecres mentre, per desgràcia, aquesta guerra encara continue.\nDijous, 10 d'abril: Vaga General\nCom explicàvem, hi ha convocada per alguns sindicats, com Intersindical Valenciana, una Vaga General de dues hores. Els treballadors i les treballadores de les administracions públiques ens sumem amb la Vaga General al rebuig d'una guerra que encara aspirem a aturar i que, en tot cas, ha de ser l'última que un govern que depén dels vots democràtics de la població pot declarar en contra de la voluntat d'eixa mateixa població.\nL'aturada es concretarà en les dues últimes hores del primer torn i les dues primeres del segon i el tercer torn de treball. A la Generalitat, l'horari més habitual serà, per tant, de 13 hores a 15 hores. Les persones que tingueu horari només de vesprada, parareu de 15 a 17 hores (i no de 20 a 22, com erròniament informàrem la setmana passada), i les persones que tingueu horari de nit, de 22 a 24 hores.\nDijous passat es van negociar els serveis mínims. No hi hagué acord en alguns sectors, ja que l'Administració venia amb la idea d'imposar els mateixos d'una vaga de 24 hores i, a més, algunes conselleries no enviaren ningú amb capacitat de negociar, en especial Sanitat i Educació (aquesta darrera no va enviar ningú). Hi hagué acord, però, en els serveis mínims de l'Administració del Consell:\n- Una persona en cada Registre d'Entrada.\n- En els centres d'atenció directa (residències de menors, d'ancians, etc), la mateixa plantilla que un diumenge o festiu.\n- En cada OCAPA: un/a veterinari/ària.\nQuè farem durant la Vaga General?\nEns concentrarem davant de l'Ajuntament de tots els pobles i ciutats. En totes elles, us animem a fer-vos de notar: dugueu cassoles, paelles, tapadores, escudelles o qualsevol altre atifell de cuina metàlic, i també podeu dur pitos o carraques: fem bona cosa de soroll per aturar la guerra. A Alacant i Castelló, cal acudir a partir de les 13 hores a la concentració que es farà davant cada Ajuntament. A València, formarem columnes que eixiran des dels mateixos punts que en les concentracions anteriors (19 de novembre i 4 de març) i confluiran en la Plaça de Manises. Una volta totes reunides, marxarem a unir-nos amb la resta de participants en la Vaga en la Plaça de l'Ajuntament.\nEls sindicats que convoquen la vaga també convoquen unitàriament manifestacions a les 19:30 hores:\nAlacant: Escalinata de l'IES Jorge Juan.\nNO A LA GUERRA. NO EN EL NOSTRE NOM. ATUREM LA GUERRA\nValència 7 d'abril de 2003\n10 d'abril: VAGA GENERAL\nEl 10 d'abril, Intersindical Valenciana, CGT i UGT convoquen la Vaga General de dues hores en tots els sectors laborals. La Intersindical Valenciana considera que el món laboral ha de contribuir a la magnífica mobilització popular que s'oposa a la guerra de l'Iraq. Els sindicats sabem quin és el nostre paper quan una societat rebutja en un 91% una guerra il·legal, il·legítima i immoral. La decisió d'envair l'Iraq executada pels governs nordamericà i britànic, amb el suport incondicional del Govern espanyol, ha causat ja, entre militars i civils, milers de morts, ferits i desplaçats, i ha empitjorat les condicions de vida del poble iraquià i el sofriment per la manca d'aliments, d'aigua potable, medicines, per l'absència de pau. A la dictadura de Sadam Hussein es superposa ara el criminal borbardeig amb el seu estel de víctimes, d'horror i de misèria. Res de tot açò és acceptable. En les consciències dels qui ens oposem a aquesta guerra no hi ha lloc per als danys colaterals ni per al mal menor. Amb el seu suport a la invasió, el Govern espanyol mostra ara la seua cara més descarnada: l'absència d'humanisme, la radicalitat de la seua violència, l'interés material més barroer, el discurs "pacifista" i "humanista" més cínic, com ha denunciat la coordinadora d'ONGs.\nEls sindicats ens devem als interessos dels treballadors i de les treballadores, un interés que defensem des de la solidaritat. Tenim motius de sobra per articular una protesta com la vaga només que considerant els estralls de la guerra. Que per imperatiu legal calga afegir per a la seua legalització que la guerra comportarà, a més, pèrdua d'activitat econòmica, rescisió de contractes de producció i, conseqüentment, més precarietat laboral o pèrdua de llocs de treball, només és una altra veritat que no amaga els motius de fons: el mateixos que té tota la gent que ix al carrer dia rere dia i es manifesta de moltes maneres contra la guerra.\nEls treballadors i les treballadores de l'ensenyament, les administracions públiques, la sanitat, del metall, del tèxtil, del calcer i de tots els sectors productius en general, ens sumem amb la Vaga General al rebuig d'una guerra que encara aspirem a aturar i que, en tot cas, ha de ser l'última que un govern que depén dels vots democràtics de la població pot declarar en contra de la voluntat d'eixa mateixa població.\nA la Generalitat aturem dues hores per torn:\n· - Torn de matí: de 13 a 15 hores;\n· - Torn de vesprada: de 20 a 22 hores, i\n· - Torn de nit: de 22 a 24 hores.\nEls sindicats que convoquen la vaga també convoquen unitàriament manifestacions a les 19:30 hores\n- Alacant: Escalinata de l'IES Jorge Juan.\n- Castelló: Plaça de la Independència.\n- València: Plaça de Sant Agustí.\nAltres actuacions contra la guerra\nDijous, 3 d'abril: a les 12 hores, aturada simbòlica de quinze minuts davant els centres de treball. Aquesta convocatòria és unitària, i segueix la recomanació de la Confederació Europea de Sindicats.\nDissabte, 5 d'abril: a les 18 hores, cadena humana a València. S'abraçarà tot el centre històric de la ciutat. Hi ha diferents punts de concentració. Qui vullga acompanyar el Sindicat, ens concentrarem a les Torres de Quart.\nValència 2 d'abril de 2003


Aquests dies es celebra l'aniversari de la Comuna Asturiana de 1934. Evidentment des de la dreta es tracta de demonitzar aquest esdeveniment. I des de l'esquerra hi ha qui en aquestes dates ho celebra no sense cert rubor, com aquell vell cràpula que recorda els seus excessos juvenils, però ja no està amatent a repetir-los, ni tampoc està capacitat per a fer-ho. També hi ha qui buida de tot contingut revolucionari i celebra aquestes dates com si anés a la romeria. Uns altres des de l'extrema esquerra s'escandalitzen per que el PSOE o la UGT pretenguin participar en els actes d'homenatge. Sense esmentar aquells altres que retorcen la Història perquè quadri amb les seves posicions polítiques, seguint la vella frase: No deixis que la realitat t'espatlli un bon anàlisi. Per a tots ells sembla que Javier Bueno, Director del diari Avance, òrgan d'expressió de la UGT en els anys trenta, parlava ”De l’octubre asturià tot el món parla molt bé com episodi heroic, però hi ha elogis que sonen a exèquies. Del que es tracta és de conservar ben viva la Revolució d'Octubre".\nEn aquests temps de crisi econòmica, hi caben no poques semblances amb la situació econòmica després del Crack del 29, encara que la burgesia i els seus portaveus tracten de treure ferro a la crisi i comencen a parlar de brots verds, repunts, recuperació de la demanda, etc, tractant de tirar terra als ulls dels treballadors i confondre; mentre es comença a rondar el 20% d'atur.\nDes dels intel·lectuals de la dreta, Pío Moa és un dels mes destacats en aquest terreny, tracten de presentar els esdeveniments d'Octubre del 34 com un intent de cop d'Estat organitzat pel PSOE i la UGT, presentant-los com els únics responsables de la polarització que posteriorment desembocaria en la Guerra Civil del 36 i posteriorment en el Franquisme. D'aquest tipus de gent no es pot esperar res de semblant a la realitat, tan sol justificacions, com una fulla de parra per a tapar les seves vergonyes. Sembla que gens importi el que en aquells anys s'estava produint a Europa: a Itàlia el feixisme havia triomfat ja en els anys vint; a Alemanya l'ascens dels nazis al poder al començament dels anys trenta; mentre que el 1934 a Àustria els treballadors havien tractat d'evitar l'ascens del feixisme al poder per vies "democràtiques", sent finalment derrotats, després d'oposar una tenaç resistència, fins al punt que els barris obrers de Viena van ser bombardejats per a acabar amb ella. Els treballadors asturians havien popularitzat l'eslògan: "Abans Viena que Berlín" fent al·lusió que era preferible combatre l'ascens del feixisme activament, abans que lliurar sense lluita les seves organitzacions polítiques i sindicals, com havia ocorregut a Alemanya. Era una lluita a mort entre la burgesia i la classe obrera, en la qual només es podia vèncer fugint de qualsevol sectarisme i mantenint una política d'independència de classe (expropiant la banca, els grans monopolis, els grans latifundis...). Eren anys en els quals la burgesia necessitava aixafar a les organitzacions obreres, per a recuperar els seus beneficis, imposant condicions laborals salvatges, i prohibint qualsevol organització dels treballadors. A Alemanya fins i tot es van arribar a prohibir els Clubs d'Escacs. A tota Europa van recórrer als feixistes a mobilitzar a l'arruïnada petita burgesia i poder enfrontar-se a la classe obrera.\nNo obstant això, llegint els articles publicats sobre l'Octubre del 34, sembla que aquest caigués com un tro en un dia assolellat. En tot moment s'obvia com la burgesia i els terratinents havien renunciat a la Monarquia, com aquell que abandona un pesat llast. Tampoc s'explica com van acceptar la II Republica a contracor, sota la pressió dels treballadors i dels camperols sense terra. Tan solament esperaven temps millors i tenir l'ocasió per a revertir la situació, per a tornar a dominar sense que ningú els molestés.\nL'Estat Espanyol de l'època tenia tots els problemes per resoldre d'un país endarrerit: La qüestió nacional i els Estatuts d'Autonomia d'Euskadi, Catalunya i Galiza, la separació real d'Església i Estat, el netejar d'oficials reaccionaris l'exèrcit, etc. Amb l'arribada de la tan desitjada República, les masses esperaven una trasformació radical del país. La classe obrera aspirava a aconseguir unes condicions laborals dignes i els camperols i jornalers anhelaven la terra, especialment a Andalusia i Extremadura els camperols no podien esperar eternament que es produís la Reforma Agrària tal com s'estava produint, a pas de tortuga. Una situació no molt distinta, quant a la propietat de la terra, de la que tenim avui dia, dit sigui de passada.\nEls pocs avanços que es van assolir en els dos primers anys, l’anomenat Bienni Progressista, van ser vists pels terratinents i capitalistes com un atac als seus privilegis. I per als treballadors i camperols pobres eren mesures tan insuficients que molts van perdre les il·lusions que tenien en la República amb rapidesa. Els ministres del PSOE en el govern, servien com escut als possibles atacs des de l'esquerra i alimentaven els prejudicis sectaris dintre de la CNT. Mentre que la crisi econòmica seguia provocant atur de masses, la conflictivitat social anava en augment.\nEn última instància el que va facilitar la victòria de la dreta en les eleccions de l'any 33, va ser la incapacitat dels dirigents dels partits obrers, principalment del PSOE, de mantenir una política independent de classe. Una vegada la dreta en el poder, va atacar tots els avanços que s'havien assolit: es va decretar l'indult dels que havien participat en l'intent de revolta contra la República del General Sansurjo a Sevilla; va paralitzar la Reforma Agrària; va atacar als ajuntaments d'esquerres en el camp andalús que feien de paraigua als jornalers front els abusos dels senyorets i cacics locals; va augmentar la repressió al moviment obrer.\nMalgrat tot això la pressió de la classe obrera no cessava, i això tenia el seu reflex en les seves organitzacions, sobretot en el gir a l'esquerra en el PSOE i molt especialment en la UGT. El cas mes significatiu és el de Largo Caballero, que de col·laborar amb la dictadura de Primo de Rivera i ser el ministre de Treball durant els dos primers anys de la República, passa a ser el líder de l'ala d'esquerres del Socialisme a l'Estat Espanyol. Aquest gir propiciaria la seva entrada en les Aliances Obreres, que havien tingut el seu origen a Catalunya com front únic contra l'atur forçós dels obrers, enfront de l'atur voluntari dels senyorets. Però ser a Astúries on aquesta Aliança va arribar mes lluny, a l'integrar-se en ella les dues principals organitzacions de la classe obrera: la UGT i la CNT.\nEncara que des de sectors nacionalistes es tracta de presentar l'Octubre del 34 com un procés únicament asturià, qualsevol amb un coneixement mínimament rigorós de la Història es posarà vermell davant aquestes afirmacions. La insurrecció asturiana esclata, dintre del procés revolucionari que s'estava desenvolupant des de l'any 31 , com part d'un ampli moviment de resistència a la intenció d'incorporar als feixistes al govern, representats per la CEDA (Confederació Espanyola de Dretes Autònomes) L'única cosa que va evitar que en la resta de l'Estat Espanyol tingués les repercussions d'Astúries va ser l'actitud dels dirigents obrers i fonamentalment de la direcció del PSOE.\nA Andalusia tot just si va tenir repercussions, després de la derrota terrible de la vaga en el camp l'estiu del 1934, amb molts dels afiliats de la UGT en la presó. A Catalunya, on la CNT, principal força de la classe obrera, no va participar en les Aliances Obreres, la insurrecció va quedar a la mercè de la direcció d’Esquerra, que es va limitar a declarar la independència des de la Generalitat, sense donar cap orientació als treballadors ni prendre cap mesura seriosa per a conquistar el poder. A Euskadi els treballadors es van fer amb el control de les zones mineres i van proclamar "el socialisme i el comunisme", esperant durant dies un pla d'acció dels seus dirigents, sense èxit. Una cosa semblant va succeir a Madrid on grups de treballadors passejaven per la ciutat paralitzada a la recerca dels seus dirigents.\nTan sols a Astúries les Aliances Obreres van funcionar com òrgans de coordinació efectiva per a garantir l'èxit de la insurrecció, que ràpidament va demostrar el seu caràcter proletari i socialista, iniciant la creació de comitès, etc. Però l'aïllament de la revolució anticipava ja el seu desenllaç, encara que els treballadors van aconseguir mantenir el poder durant diversos dies, “l’apoliticisme" que va adoptar la direcció nacional de la CNT enfront d'aquests esdeveniments va facilitar la tasca de reprimir als insurrectes, ja que malgrat ser la principal força entre els ferroviaris, no es va oposar al transport de tropes cap a Astúries ni va decretar la Vaga General per a evitar-ho. Finalment els revolucionaris van ser aixafats per l'exèrcit, que va poder concentrar totes les seves forces a reprimir la Comuna Asturiana.\nPerò l'aixafada de la revolució del 34 obriria un nou auge en la lluita de classes que duria al triomf impressionant del Front Popular el 1936 i obriria novament la perspectiva de la revolució davant els ulls dels treballadors i camperols pobres. Dels errors que van dur a la derrota de la Revolució Espanyola en el seu conjunt tenim l'obligació d'aprendre per a poder superar-los en el futur. De l'abnegació i la maduresa política de les masses que van protagonitzar aquests esdeveniments colossals hem de prendre exemple les generacions precedents. Aquest és el millor homenatge que els podem fer, el de continuar la lluita per una societat més justa.


Alfriston Cottage: Muffins de iogurt, maduixa i llimona\nAquesta setmana no hi ha hagut "Baking Friday" amb la Núria. Totes dues teníem l'agenda una mica complicada. Però em vaig proposar que al llarg del cap de setmana miraria de fer alguna cosa per resoldre els esmorzars de la setmana. Vaig trobar una recepta d'un blog nord-americà per fer aquests muffins i, la veritat, em va semblar que tenien una pinta irresistible. Així que ja em teniu aquest matí amb les mans a la massa, intentant emular als grans mestres de la resposteria.\nEl resultat, us he de dir, ha superat totes les expectatives. Només se m'acut dir que es tracta d'unes magdalenes portades a un altre nivell. Són esponjoses, suaus, gustoses, diferents... En fi, un èxit assegurat. Val a dir, però, que requereixen de tota la vostra concentració i d'una bona dosi de paciència, ja que no es tracta de la típica recepta de 10 minuts remenant, 20 més al forna i apa! a menjar. Veureu que la llista d'ingredients és força complerta (tot i que són molt senzills d'aconseguir) i que alguns requereixen d'una mica de preparació. Tot plegat fa que preparar aquestes delícies ens comporti una mica més de temps del que podria semblar en un principi...però us asseguro que valdrà la pena.\n1/3 de tassa de sucre moreno\n1/3 de tassa de sucre blanc\n1/2 tassa de mantega (fosa i freda)\n1/2 tassa de iogurt grec (edulcurat o ensucrat)\n3 gotes d'essència de vainilla\n2 culleradetes de ratlladura de pela de llimona\n2 tasses de maduixes tallades a trossets\n1.- Abans que res, us recomano posar la mantega al microones uns segons per a que es fongui i, posteriorment, reservar-la al "bany maria" en un pot d'aigua freda per tal que s'hagi refredat del tot quan l'aneu a fer servir.\n2.- Posar papers a 12 motlles de muffins i preescalfar el forn a 205º.\n3.- En bol gran barrejar tots els ingredients "secs": la farina, els dos tipus de sucre, el llevat, el bicarbonat sòdic i la sal. Remenar amb una cullera per a que quedi tot ben combinat.\n4.- En un bol mitjà barrejar els ingredients "humits": la mantega, la llet, el iogurt, la vainilla, els dos ous i la ratlladura de la llimona. Remenar-ho bé amb una batedora manual (no cal que sigui elèctrica) assegurant que no hi queden grumulls.\n5.- Afegir la mescla del bol mitjà (ingredients "humits") al bol gran (ingredients "secs") i barrejar bé amb la batedora fins que quedi tot ben combinat.\n6.- Posar les maduixes ja tallades (com més petites millor) en un bol petit i afegir-hi dues cullerades de farina. Remenar-ho bé amb una cullera assegurant que totes les maduixes queden recobertes de farina. -Sembla ser que la farina ajuda a que les maduixes no ens quedin al fons dels muffins-.\n7.- Afegir les maduixes a la mescla remenant suaument per tal que no perdin del tot la farina. He de dir que aquest pas és bastant difícil de seguir. Si es volen repartir bé les maduixes per tota la massa la farina acaba marxant sí o sí. Així doncs, si no volem que les maduixes caiguin al fons de cada muffin, us aconsello que poseu unes quantes maduixes al fons de cada motlle, i les ompliu amb la massa fins quasi al capdamunt, i acabeu d'omplir amb més maduixes (enfarinades, és clar) apretant-les una mica amb la cullera per a que baixin una mica.\n8.- Si no ho heu fet encara, omplir els motlles amb la mescla fins al capdamunt.\n9.- Coure al forn uns 30-35 minuts o fins que en punxa'ls per la part central amb un escuradents aquest ens surti totalment net.\n10.- Treure'ls del forn i deixa'ls refredar 5 minuts dins del mateix motlle però sobre una reixeta.\n11.- Passats els 5 minuts, treure'ls del motlle i deixa'ls refredar completament sobre la reixeta.\n12.- Mentrestant, preparar el glass de llimona posant el sucre en pols en un petit recipient i afegint-hi una cullerada de suc de llimona. Remenar enèrgicament fins que quedi tot ben combinat (quedarà molt, molt enganxós, com si fos un xiclet). Anar afegint-hi més suc de llimona de mica en mica i seguir remenant amb força fins aconseguir una mescla espessa, però líquida (això ja depèn una mica dels gustos de cadascú).\n13.- Un cop refredats del tot, decorar els muffins amb el glass.\n14.- Si voleu, els podeu decorar amb una rodanxeta de maduixa al capdamunt. Sí, ja sé que això potser no mereixia un punt a part, però no m'agradava que la cosa acabés amb el número 13... ;-)\nDoncs ja està! Ho heu aconseguit! Us aconsello que us asseieu bé quan feu la primera queixalada a una d'aquestes delícies. Us transportarà a un altre dimensió!!\nJo el tafaner 14 de març de 2012 a les 22:17\nUs felicito per les imatges, la redacció tan cuidada del blog, els temes. Les fotografies.\nSuposo que les dels menjar són vostres. Estan molt bé. Son boniques, atractives. Uns bodegonets preciosos.\nM'agrada la temàtica.\nI la cura i bellesa dels vostres plats, són fins i tot, visualment, molt atractius. I llaminers!!!!\nAlfriston Cottage 15 de març de 2012 a les 23:04\nGràcies!! Doncs sí. Les fotografies les fem entre tots dos i t'he de dir que, a vegades, ens porten la mateixa o més feina que la recepta en sí. Ja veus, és tot un procés creatiu. Ens distreu, ens ho passem molt bé i, el millor de tot, després ens encanta menjar-nos-ho!! :))


Els governs català i balear celebren el reconeixement oficial de la llengua al nord - VilaWeb\nDimarts 05.02.2008 06:00\nEls governs català i balear celebren el reconeixement oficial de la llengua al nord\nEl govern valencià no s'ha volgut pronunciar\nEl secretari general de Política Lingüística de la Generalitat de Catalunya, Bernat Joan, i la seva homòloga de les Illes Balears, Margalida Tous, han aplaudit que el Consell General dels Pirineus Orientals hagués aprovat la Carta del català, que és un reconeixement oficial de la llengua de Catalunya Nord. Joan creu que això trenca el tabú francès de les llengües minoritzades i Tous regalarà al Consell General deu exemplars del 'Diccionari Català-Valencià-Balear'.\nVilaWeb s'ha posat en contacte amb el Departament de Política Lingüística de la Generalitat Valenciana, que s'ha negat a fer cap comentari sobre el fet.\nBernat Joan destaca la importància de la Carta perquè el català deixa l’estatur de desprotecció absoluta i obté un reconeixement legal per primera volta des del Tractat dels Pirineus del 1659. El català deixa de ser una llengua proscrita per les institucions, però caldrà veure quines polítiques i dotacions pressupostàries es promouran. Però és optimista, perquè no creu que el Consell hagia aprovat la Carta per no fer-ne res: seria un contrasentit.\nJoan vol contactar amb el Consell tan aviat com sigui possible i deixa entreveure que la fira Expolangues, que començarà dimecres a París, serà un bon moment. També és optimista sobre la possibilitat que el Consell se sumi al patronat de l'Institut Ramon Llull. Amb això el mapa lingüístic català es va normalitzant i cada cop apareix més clar, des del punt de vista legal, quina és l'àrea lingüística pròpia.\nQuant a Tous també opina que la Carta posa fi a la discriminació històrica del català i que li atorga legalitat. Però, a més, hi veu un gran valor simbòlic perquè reconeix l'autoritat lingüística de l'Institut d'Estudis Catalans. La Carta,, que lliga les accions que el Consell ja aplica i les que vol aplicar en el futur, serà la pedra de toc per a impulsar nous projectes.\nLa llei, en vigor\nLa Carta, a més de reconèixer oficialment el català com a llengua del departament, compromet el Consell a ser un transmissor actiu de la llengua catalana (i de la cultura), a garantir-ne la supervivència, a fer-la present en tots els àmbits de la vida pública, a obrir classes bilingües i a signar acords amb les altres administracions perquè també ho facin.\nMateu ho considera un acte de normalitat, que determina punt per punt les iniciatives que ja es porten a terme i les que volen tirar endavant. A tall d'exemple, diu que ja és possible d'adreçar-se en català a alguns funcionaris del Consell, que s'han retolat en català totes les carreteres departamentals i que la biblioteca del Consell, que nodreix una vuitantena de biblioteques locals, disposarà aviat d'un fons català.\nLa Carta fou aprovada amb vint vots favorables, cap de contrari i sis abstencions, el 10 de desembre de 2007. Tanmateix, el fet ha passat pràcticament inadvertit fins que el butlletí del Consell no ha arribat a les cases i n'ha informat a bastament. Segons Mateu, també ha contribuït al silenci el fet que l'assemblea del 10 de desembre va aprovar moltes disposicions que han acaparat l'atenció dels mitjans de comunicació francesos.\nPer Mateu, la Carta no contradiu ni esmena pas l’article 2 de la constitució francesa, que deixa ben clar que la llengua de la república és el francès. Al preàmbul ja s'explica que la promoció del català no va en detriment del francès ni de la unitat estatal, ans invoca la Declaració Universal dels Drets Humans, i també la Carta Europea de les Llengües Regionals o Minoritàries (pdf), que l'estat francès no ha ratificat. El Consell, que n'és conscient, ho critica i defensa que les col·lectivitats territorials haurien de protegir el català, bo i afavorint-ne l'estudi i l'ús, com a patrimoni cultural que és.\nEl Consell, que únicament té competències en carreteres, en assistència social i escoles, ha aprovat la Carta perquè és important: 'Moltes relacions econòmiques van lligades a la llengua, i promoure-la és important per a desenvolupar el país. No fer-ho seria una bestiesa.'\nBernat Ferrer i Jordi Bacardit


A COTES BAIXES\nLa borrasca preveu temperatures del gener dos mesos abans\nBarcelona - Dilluns, 11/11/2019 - 20:21\nUna massa d’aire molt fred procedent de latituds altes amenaça d’arribar a la península a partir del pròxim divendres i de deixar temperatures molt baixes i nevades copioses en cotes baixes. La previsió és de temperatures entre 5 i 10 graus centígrads més baixes del que és habitual, més pròpies de les dates nadalenques, de finals de desembre o principis de gener, segons l’Agència Estatal de Meteorologia (AEMET).\nEl portaveu de l’AEMET, Rubén del Campo, ha apuntat a Europa Press que «dijous arriba l’hivern de veritat», amb pluges al Cantàbric, nevades a partir de 800 o 900 metres i una cota baixa que deixarà fins a 30 centímetres de neu especialment a la serralada cantàbrica i acumulacions importants també als sistemes Central i Ibèric i al Pirineu.\nA més, les temperatures descendiran «molt» fins a situar-se en valors «clarament més baixos» del que és habitual, amb gelades «generalitzades» en bona part de l’interior i temperatures molt baixes, que afegides al vent provocaran una sensació tèrmica molt freda. A Barcelona ciutat, per exemple, s’esperen a partir de divendres mínimes de 4 graus i màximes de 12.\nAquesta borrasca deixarà pluges a la major part d’Espanya, excepte a Llevant, València, Múrcia i Almeria, on no se n’esperen. Les més intenses i persistents es produiran a Galícia i a les comunitats cantàbriques. La cota de neu aquell dia baixarà a uns 900 metres a la meitat nord; a uns 1.000 o 1.100 metres, al centre, i a uns 1.300 metres, al sud.\nTemes: AEMET - Agencia Estatal de Meteorologia


Activitats familiars al CRAM durant el pont de desembre - Socpetit.cat\nLa Fundació CRAM es pot visitar per tal de conèixer el Centre de Recuperació d’Animals Marins i el treball que s’hi porta a terme. Per aquest dies festius (6 i 8 de desembre) han preparat activitats per a tota la família!\nConeixereu com treballen al CRAM a través d’una visita plena de sorpreses! Descobrireu quins problemes té el mar, investigareu què passa amb els taurons, escoltareu les històries dels animals que s’estan recuperant, coneixereu molts dels racons del CRAM i entre tots decidireu què podeu fer per conservar l’entorn. Us hi atreviu?\nDestinataris: activitat recomanada per famílies amb nens d’entre 6 i 12 anys\nDia: dimarts 6 de desembre 2016\nLa Flora, una tortuga babaua, us explicarà la seva història mitjançant un conte i descobrireu quins problemes té el mar, quins animals hi viuen i com els podeu ajudar. També ajudareu a rescatar una tortuga del CRAM i podreu conèixer els animals en recuperació que tenen al centre!\nDestinataris: activitat recomanada per famílies amb nens d’entre 3 i 5 anys\nDia: dijous 8 de desembre 2016\nDurant la visita es recorren les instal·lacions i les diferents àrees del centre, sempre visitant l’edifici de clínica per tal de conèixer els pacients (tortugues marines i aus marines) que s’hi estan recuperant abans d’alliberar-los al seu medi natural.\nDies: 6 i 8 de desembre i tots els caps de setmana\nTotes les activitats es duen a terme al CRAM, ubicat al Delta del Llobregat, ben a tocar de la Platja del Prat, en un entorn ideal per passar-hi tot un dia.\nCal fer reserva prèvia a: reserves@aulacram.com o al telèfon: 93.101.01.70.\nA més, tenen moltes activitats preparades per aquest Nadal! Descobreix-les aquí.\nMés informació a CRAM www.cram.org


CiU i PSC podrien tancar dilluns un pacte on Felip mantindria l'alcaldia de Figueres - Diari de Girona\nCiU i PSC podrien tancar dilluns un pacte on Felip mantindria l'alcaldia de Figueres\nLes formacions es van reunir ahir i van abordar les competències com la tinença d'alcaldia, que podria ser pel PSC\nfigueres | g.tubert 05.06.2015 | 07:12\nMarta Felip i Pere Casellas -a la seva dreta- al debat d´eleccions. conxi molons\nLes negociacions avancen i dilluns vinent es podria tancar un principi d'acord per un pacte de Govern estable entre CiU i el PSC de Figueres. Amdues formacions es van reunir ahir durant pràcticament dues hores, durant les quals van abordar la possible distribució de competències i recursos. En aquest sentit, l'alcaldessa en funcions i candidata de CiU, Marta Felip, va avançar que l'alcaldia la mantindria mentre que els socialistes podrien assumir la primera tinença d'alcaldia. Tant ella com Pere Casellas asseguren que hi ha «bones perspectives» i que «hi ha entesa en els temes prioritaris com són els serveis socials, la seguretat i els equipaments esportius».\nEl pacte sociovergent era una de les possibilitats que es plantejaven a la ciutat fins i tot abans que les urnes parlessin el passat 24 de maig. Ho era, sobretot, perquè el PSC va avançar que la seva voluntat era entrar a governar i perquè CiU també va dir que buscaria acords àmplis també en el cas d'aconseguir una majoria absoluta. Els resultats, però, van trencar aquesta segona possibilitat i, després que pràcticament tots els partits anunciessin públicament que no volien governar amb els convergents, els socialistes es van convertir en els únics disposats a parlar-ho. La primera trobada es va produir dilluns passat i tots dos caps de llista van assegurar que les coses anaven per bon camí.\nSegons Felip, en aquesta reunió es van «confrontar els programes electorals i es van marcar els eixos prioritaris». Ahir, en una nova jornada de negociacions, Felip i Casellas van abordar altres aspectes claus en un pacte de govern estable com són la distribució de competències. En aquest sentit, Felip va concretar que l'acord preveuria una alcaldia de tot el mandat per CiU mentre que els PSC podria assumir la tinença d'alcaldia com, de fet, Casellas ja va fer amb el pacte de Govern de 2007, amb Santi Vila.\nCap dels dos ha volgut avançar quines altres regidories estarien en joc en aquestes negociacions però tenint en compte que el número dos dels socialistes és l'historiador Alfons Martínez i el tres l'exàrbitre internacional de primera divisió, César Barrenechea, sembla evident que Casellas batallarà per les àrees de Cultura i Esports. Aquests serrells podrien acabar de concretar-se dilluns en el que en principi hauria de ser l'última reunió de la que ja en podria sortir un principi d'acord en ferm. «Durant aquestes dies ens hem emplaçat a abordar-ho amb els nostres respectius partits», diu Felip.\nCasellas, per la seva banda, manté que hi ha bones perspectives però que «no tot ha quedat resolt» i que, en tot cas, encara que dilluns es tanqués un primer acord, «haurà de ser l'assemblea del partit la que ho ratifiqui». El socialista insisteix que hi ha bona entesa però diu que vol ser «prudent».


Hotel Woodlands Nagpur Índia - Ofertes d'hotels amb els MILLORS DESCOMPTES EN LÍNIA\nVeure tots els 166 allotjaments a Nagpur.\n51, Gitanjali Square,Central avenue Road. Nagpur 440018, Bajeria, Nagpur, Índia, 440018 - Veure al mapa\nTé alguna pregunta per a Hotel Woodlands?\nSuite executiva amb vista al bosc (Woods Executive Suite)\nBoscos de luxe (Woods Deluxe)\nReial de luxe amb vista al bosc (Woods Royal Deluxe)\nMés informació sobre Hotel Woodlands\nAl visitar Nagpur, vosté es sentirà com a casa a Hotel Woodlands, què li ofereix un allotjament de qualitat i un gran servei. A només 14.3 km, aquest hotel de 2-estrelles és fàcilment accessible des de l'aeroport. Amb la seva bona localització, l'hotel ofereix fàcil accès a les destinacions obligades de la ciutat.\nEl Hotel Woodlands, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, servei d'habitacions 24 hores, magatzem d'equipatge, Zones públiques amb Wi-Fi.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Hotel Woodlands.


diumenge 23 de gener de 2022, 04:16:08\nPersonal fix : CE35/2021- Procés selectiu per cobrir mitjançant concurs-oposició en torn lliure, una plaça vacant, inclosa a l’Oferta Pública d’Ocupació extraordinària, en el marc del procés de consolidació de l’ocupació temporal de l’Ajuntament de Rubí, de tècnic/a auxiliar, grup C1, escala d'administració especial, subescala tècnica, en règim de personal funcionari de carrera, adscrit al Servei de Seguretat Ciutadana i Protecció Civil, i constituir una borsa de treball de tècnics/ques auxiliars, grup C1.\nAnunci DOGC - Bases específiques reguladores del procés per a seleccionar, mitjançant concurs-oposició en torn lliure, d’una plaça inclosa a l'oferta pública d'ocupació extraordinària de consolidació, de tècnic/a auxiliar d'administració especial, grup C1, com a tècnic/a auxiliar, en règim de personal funcionari de carrera.\n09/11/2021 11:38 - Registre de publicació\nAnunci DOGC - Bases específiques reguladores del procés per a seleccionar, mitjançant concurs-oposició en torn lliure, d’una plaça inclosa a l'oferta pública d'ocupació extraordinària de consolidació, de tècnic/a auxiliar d'administració especial, grup C1, com a tècnic/a auxiliar, en règim de personal funcionari de carrera. (Pdf, 911,48 Kb)\n09/11/2021 11:40 - Registre de publicació\nSol·licitud - Tècnic/a auxiliar d'administració especial. (Sel. CE35/2021)\nEl termini de presentació d'instàncies s'inicia el dia 10 de novembre de 2021i finalitza el dia 29 de novembre de 2021, inclòs (20 dies naturals des de l'endemà de la publicació al DOGC).\nSol·licitud - Tècnic/a auxiliar d'administració especial. (Sel. CE35/2021) (Pdf, 130,15 Kb)\nAnunci admissió provisional\n16/12/2021 14:36 - Registre de publicació\nAnunci admissió provisional (Pdf, 574,80 Kb)\nAnunci resultat procés selectiu i mèrits\n20/01/2022 11:25 - Registre de publicació\nAnunci resultat procés selectiu i mèrits (Pdf, 1175,13 Kb)


Roses impulsa millores a les instal·lacions de l'Estadi Municipal - Diari de Girona\nRoses impulsa millores a les instal·lacions de l'Estadi Municipal\nEl projecte inclou una nova coberta, renovar la megafonia i enllumenat i recol·locar les càmeres exteriors\nRoses impulsa millores a les instal·lacions de l'Estadi Municipal Diari de Girona\nRoses ha iniciat les obres de substitució de la coberta de l'Estadi Municipal, amb les quals es prossegueix en la millora de la zona esportiva de la població. Els treballs, adjudicats per un import de 93.000 euros, consisteixen en l'enretirada de l'actual coberta de fibrociment i la col·locació d'una nova amb xapa. Es preveu que les obres durin 4 mesos.\nLa coberta que resguardava fins ara el públic de l'Estadi Municipal de Roses de les inclemències del temps, de 720 metres quadrats de superfície, consistia en una placa simple de fibrociment tipus ona sense aïllament interior, que presentava problemes d'entrades d'aigua per falta d'estanqueïtat i pel trencament de diversos materials de la coberta. Alguns elements també patien signes d'oxidació.\nDavant aquestes deficiències, el consistori executa ara el projecte de substitució d'aquesta coberta per una nova de panell amb xapa. La coberta ja ha estat retirada i serà substituïda per la nova en les properes setmanes. El projecte inclou també el sanejament dels pilars de formigó existents, la renovació de les instal·lacions d'enllumenat i de megafonia, i es recol·locaran les càmeres exteriors existents.\nAquesta renovació passarà a sumar-se a les actuacions de manteniment i millora que l'Ajuntament està desenvolupant a la zona esportiva, com la construcció d'un edifici de serveis annex a la Pista Polivalent, la instal·lació d'un rocòdrom i la renovació de vestidors al Pavelló, la renovació de la gespa artificial del camp de futbol de la Vinyassa o les noves pistes de bàsquet, petanca i patinatge.


Anells de compromís a Sant Vicenç dels Horts • Clemència Peris ®\nANELLS DE COMPROMíS SANT VICENç DELS HORTS\nA Clemència Peris comptem amb experts professionals que l'ajudaran en l'elecció del seu anell de compromís. Una decisió important que no es pot prendre a la lleugera.\nL'elecció d'un anell de compromís no és una cosa que es faci cada dia. És per això que és normal que a l'hora de posar-s'hi sorgeixin multitud de dubtes. La joieria és un sector molt tècnic que molts desconeixen, per la qual cosa avui dia si s'està desinformat és molt fàcil acabar confiant en qui no es deu. A Clemència Peris li brindarem una atenció personalitzada i li oferirem tota la informació que té que saber sobre la peça que està adquirint: tipus d'or, certificació dels diamants, qualitat, etc.\tMás información\nAnells de compromís més venuts a Sant Vicenç dels Horts\nBUSCANT ANELLS DE COMPROMíS A SANT VICENç DELS HORTS?\nDes de Sant Vicenç dels Horts també pot escollir anells de compromís sublims, peces de alta joieria disenyades per Clemencia Peris i creades a mà per els nostres mestres joiers.


20/04/2019 a les 17:39\nEn general podran transitar per parcs, rambles i places, zones 20 i 30 i carrils bici\n© Imatge d'arxiu d'usuaris de patinet a Doctor Fleming.\nLa nova regulació municipal per a la circulació dels patinets i vehicles elèctrics de mobilitat personal ha entrat en vigor a Lleida, després de la seva publicació aquest dijous al Butlletí Oficial de la Província (BOP) i que tirés endavant al Ple Municipal de la Paeria del mes de març.\nAquesta reglamentació afecta entre altres a patinets i segways. Amb l’aprovació de la reforma de l’article 59 de l’Ordenança, la Paeria facilita la circulació dels patinets per més espais de la ciutat i determina quins són aquests espais per on es pot rodar amb aquest tipus de vehicles. Així, a més del carril bici, s’incorpora la possibilitat que puguin anar per la calçada a les zones 20 i 30, per rambles, places, parcs i passejos centrals, així com per zones de vianants, si la senyalització ho autoritza per a les bicicletes.\nAquest últim punt forma part d’una de les al·legacions incorporades que usuaris de vehicles de mobilitat personal i ciclistes van presentar. D’aquesta manera, es permet millorar la circulació i la convivència d’aquest tipus de vehicles amb la resta d’usuaris i usuàries.\nEn el nou document, es manté la prohibició de circulació per les voreres, donat que es pretén mantenir la seguretat col·lectiva, tant dels vianants com dels usuaris dels esmentats vehicles. La circulació per calçada està permesa en zones amb velocitat reduïda per garantir la seguretat vial dels seus usuaris. La Paeria aposta pel desplegament de zones 20 i 30 a la ciutat.\nD'altra banda, la Paeria té sobre la taula diverses propostes d’empreses privades que estan interessades a implantar sistemes de lloguer de patinets a la ciutat. En aquests moments, els tècnics de mobilitat estan valorant i estudiant els models més adients per adaptar-ho a una ciutat com Lleida i també s’estan reflexionant sobre el sistema d’aparcament que haurien de tenir aquesta tipologia de vehicle.


4ª Jornada de Voluntariat a la Trapa 2014 | RafelJaume.com\nBy Rafel Àngel Jaume Rafel • febrer 23, 2014 • Cap comentari. Comenta-ho!\nBen trobats de bell nou, estimats trapencs, dins aquest redol de la xarxa, tn proper i tan llunyà alhora.\nGentada no: gernació! que diria el meu padrí si fos viu -que ho va ser i molt- i pogués veure la cotxada de manobres que desembarcà diumenge passat per devers Can Tomeví, disposats a envestir, una vegada més, el rost del caminoi que, enfilant-se arran dels penya-segats, mena cada dos diumenges les nostres passes des de l’ampit del Puig de ses Basses fins al llindar de la Vall de Sant Josep, que a nosaltres ens agrada anomenar la Trapa.\nDevers cent ànimes, àvides de baratar fred per suor, feren possible donar bona empenta a tres de les tasques més gruixades que ens han tengut enfeinats d’ençà que l’oratge de la tardor se’n dugué, ben enfora i per molt de temps facem comptes, l’amarga ferum de socarrim. Comptàrem, tot s’ha de dir, amb la presència inestimable de la gent de Leroy Merlin. Devers setanta devien esser. Cent quaranta braços, colze amunt, colze avall. Però no n’hi va haver cap, com ara vos contaré, que se’n tornàs a cases amb les mans netes. Tres-cents cinquanta pals dels cinc-cents que ens va donar la dita empresa, foren embetumats amb quitrà i una bona partida més quedaren posats a lloc. Ben aviat podrem tensar-hi ja la reixeta.\nN’hi va haver d’altres que es decantaren per la dolça olor de l’oli de lli i, amb aquest preat liniment, deixaren el llenyam del molí de sang lluent com una patena. Mentrestant, els geògrafs, plagueta amb mà, prengueren les darreres dades abans de asseure’s a posar-les en ordre. Comptades les pedres, és hora de fer servir les paraules.\nPel seu caire, na Núria, guarnida amb el seu parell de crosses, despatxava quatre camisetes a l’hora que recollia firmes per mirar d’aturar els peus a aquest manat de banastres que ens volen emmerdar la mar i, a força de barrobins, deixar-nos sords els peixos per devers Eivissa; i perdonau-me companys si, amb la mala llet que m’ha entrat de cop, he sollat aquest escrit amb paraules indignes d’un cronista que per tal se tengui.\nI ja per mi que sols em queda parlar del marge que ja tenim anivellat. Culminada la rasant, resta només la corona o filada de dalt, que diria un solleric. S’ha acabat ja el tragí de reble. Les picasses i picassons deixaran pas als martells de punta. Ara, i això és feina de mestres, convé donar-li a l’obra l’acabat airós que distingeix els marges de la Trapa. Primer s’hauran de triar bé les pedres, car no totes valen per a aquest menester. Llavors, cop a cop i amb molta cura, els margers les hauran adobar per tal de dar-les forma i mesura com només ells saben fer-ho.\nAixí, feina conclosa, podrem dir que haurem vençut al temps. A tots dos. Al que fa córrer mesos al calendari i al que ens amenaça cada setmana amb l’arribada de la punyetera ciclogènesi explosiva dels orgues -que si no ho amoll, rebent- i perdonau-me de bell nou la flastomia però, de tant colpir-me les orelles i el cervell, havia de sortir per qualque banda la paraulona dels nassos. Res li faria més mal ara a la encara fosca terra cremada que un d’aquells arruixats que assolen aquests dies els països atlàntics. Per això els marges. Per guarir la terra de les empentes de la Natura, gran aliada però, de vegades, enemiga terrible i gens pietosa.\nI, ja que l’he anomenada, no acabaré aquesta crònica sense mentar qualcuna de les seves obres, com les lluentes fulles de l’ullastre, que es va fer el mort, tot fent creure al foc que l’havia vençut, i ara rebrosta xalest, animat per aquesta primavera primerenca que sembla no acabar mai. Per no parlar de la flor del romaní. Una de les poques que vesteix la garriga a l’hivern i que ens fa sospitar que per ventura qualque abella despistada gosarà arribar fins a la Trapa i, lluny dels verins que, per tot arreu, estan delmant aquest petit artesà, començarà de bell nou la seva tasca creadora de dolces menjues, tot i que és prest, emperò encara, per pensar amb eixams i caseres. O la rapa que, previsora exagerada, ja s’ha assajat la caperutxa com si passat demà fos Pasqua.\nI ja n’hi ha prou per avui de dir dois, que ja és dilluns. Volia tenir la feina acabada per ahir, però se’m va tòrcer el diumenge i he fet tard a la nostra trobada quinzenal. No faceu tard vosaltres diumenge que ve, que ja serà dos de març, a les 9:00, a l’aparcament de Mediamarkt, a l’Ocimax o, si no, al bar es Molí de Sant Elm a les 10:00, ben cordades les botes, parades les mans i valenta l’ànima.\nAu idò, trapencs, fins en tornar, que ja serà un altre dia.


Robatori de pel·lícula en Gandia\nLa Policia Nacional va arrestar al presumpte lladre que va danyar l'aparador del local\ndijous, 18 de febrer 2021 - 20:15h\nEls fets es van produir en la matinada d'este dilluns, 15 de febrer | Unsplash\nEn la matinada d'este dilluns, 15 de febrer, un home de 43 anys, va ser detingut en la localitat de Gandia, en la comarca de la Safor (València), després d'una persecució policial, després de robar, presumptament, en una perruqueria de la ciutat.\nSegons ha informat el diari 'Las Provincias', el presumpte autor dels fets, va trencar el cristall de l'aparador d'un local de bellesa amb la trapa d'un desaigüe.\nDesprés d'una telefonada anònima, van acudir agents de la Policia Nacional, que van comprovar els danys de l'establiment i van establir un perímetre de busca, al que es van sumar fins a cinc patrulles.\nL'home ha sigut enviat a presó preventiva\nEls agents van donar amb l'home al que van donar l'alt, però no va fer cas i va pegar a fugir. Els efectius de seguretat li van perseguir per diferents carrers de Gandia, fins que van conseguir capturar i detindre a l'home recolzats per altres efectius amb cotxe patrulla.\nL'home ha passat a disposició judicial, a on el magistrat de guàrdia ha decretat presó preventiva fins que es quantifiquen els danys en el local. L'arrestat havia dut a terme altres robatoris fa unes setmanes.\n"Alliberen a una dona segrestada durant un any en Alacant" "Agarren a un xic acusat de robar en una casa de Gandia"


El Vendrell estrena una app per comunicar incidències a la via pública. | Europa Press\nAmb aquest mecanisme es volen centralitzar totes les comunicacions per un mateix canal\nper Marc Guitart 02/06/2021 11:43h\nL'Ajuntament del Vendrell ha presentat aquest dimecres 2 de juny la nova aplicació de telèfon mòbil mitjançant la qual es podran comunicar incidències que es detectin a la via pública. L'aplicació, que ja està disponible tant a Google Play com a l'App Store, s'anomena 'Cuidem el Vendrell'.\nAmb aquesta aplicació es poden comunicar incidències relacionades amb l'enllumenat públic, el clavegueram, la neteja de carrers, els residus, el transport municipal, o el manteniment de mobiliari urbà.\nCodi per fer-ne seguiment\nQuan es comunica una incidència, l'aplicació la geolocalitza i es demana a l'usuari que enviï una fotografia i una petita explicació del problema. Després es rep un codi d'incidència que permet fer-ne el seguiment. La regidora de Medi Ambient, Núria Rovira, ha explicat que amb aquesta app es volen centralitzar les comunicacions per un mateix canal, ja que actualment se'n reben per moltes vies diferents.\n«No hi havia un circuit establert i això era molt ineficient», ha afegit Rovira. La regidora ha apuntat que l'aplicació servirà per resoldre moltes de les incidències en un termini més curt de temps, tot i que altres dependran d'inversions més grans, però amb aquest mecanisme podran «detectar les necessitats de cada zona».\nLa Bisbal del Penedès instal·la diverses càmeres lectores de matrícules al carrer\nAjuntament del Vendrell El Vendrell medi ambient tecnologia


Què fer a Lloret de Mar? Gaudeix de la Costa Brava - Camping Lloret Blau Què fer a Lloret de Mar? Gaudeix de la Costa Brava - Camping Lloret Blau\nTEMPS A LLORET 19.44ºC min. / 22.22ºC max.\nQuè fer a Lloret de Mar? Gaudeix de la Costa Brava\nLa Costa Brava és sense excepcions un dels destins turístics més escollits a Espanya per gaudir de les vacances d’estiu. Tant locals com visitants provinents de França, Itàlia, Holanda, Alemanya, Anglaterra, entre d’altres, escullen allotjar-se a Lloret de Mar, no només per les seves platges a les que es pot accedir des de la ciutat costanera, si no també per la quantitat d’activitats que es poden realitzar als seus voltants.\nTant si ets amant de la natura, de l’esport, l’aventura, o si simplement vols passar unes vacances en família, en aquest post us oferim un llistat d’activitats per realitzar a Lloret de Mar i els seus voltants: platges, passejos en vaixell, visitar pobles màgics, passejos pel centre, restaurants, llocs d’oci… tens plans per no avorrir-te.\nLa platja de Lloret té 1km i mig de llarg, és la més extensa de la localitat i està situada al centre de Lloret. Des de Camping Lloret Blau la trobaràs a 10 minuts a peu i és ideal per gaudir d’un dia de platja, la sorra és blanca i gruixida, i disposa dels serveis necessaris per gaudir del sol i el mar amb total comoditat. Els més petits gaudiran al màxim jugant a la sorra i a l’aigua. A més d’aquesta platja principal, Lloret disposa de moltes més platges i cales, Platja de Fenals, de Santa Cristina, de Canyelles, de Treumal, Cala Boadella, Cala Banys, Sa Caleta, si t’agrada descobrir tens moltes platges per visitar.\nLloret de Mar és el lloc ideal si el que t’agrada és l’aventura i l’esport:\nExcursions en creuer per conèixer diferents pobles i platges: Blanes, Tossa de Mar, Maresme, Santa Cristina i Canyelles.\nLloguer de motos aquàtiques\nPracticar vela, submarinisme i snorkel\nRealitzar un passeig en caiac fins a les cales més inaccesibles.\nPer més informació sobre aquest tipus d’activitats, visita l’apartat de ¿Què fer a Lloret de Mar? a la nostra web.\nPasseig pel centre de Lloret de Mar\nEls passejos pel centre de Lloret de Mar són molt entretinguts, el carrer de Venècia juntament amb el carrer de Vila tenen un llarg recorregut ple de botiguetes a les que es impossible no tafanejar i llocs on berenar i prendre un gelat que li falta a aquest dia d’estiu.\nEl Castell de Sant Joan et regalarà unes vistes increïbles, es tracta d’una fortificació situat al cim del pujol que separa les platges de Lloret de Mar i Fenals. Al 1.079 es va consagrar la seva capella, però ara el conjunt es troba reduït, en runes per diferents guerres, però queda la torre d’homenatge. Té bon accés a peu o en vehicle. Us aconsellem anar al vespre per veure la posta de sol.\nA Lloret de Mar es troba el parc aquàtic WaterWorld, en ell podràs gaudir amb tota la família de diferents atraccions tant pel públic infantil com per l’adult. És un espai perfecte per passar uns dies inoblidables amb la família i els amics.\nA només 15 minuts de Lloret de Mar es troba el parc Marineland, un lloc ideal per passar un dia inoblidable amb els nens: atraccions, delfinari i moltes activitats per gaudir en família.\nPer a amants del ciclisme de carretera i BBT, Lloret de Mar disposa de més de sis-cents quilòmetres de rutes per carreteres secundàries per descobrir amb bicicleta, i de quilòmetres de pistes i camins als boscosos pujols per a posar a prova teves habilitats tècniques.\nVisita la pàgina web de Lloret de Mar per a conèixer els circuits recomanats.\nTria un dels diversos itineraris que recorren el litoral o que s’endinsen en els boscos obrint per a descobrir el patrimoni cultural de Lloret i arribar a les cales més solitàries que l’envolten.\nLloret s’està convertint en un “DESTÍ NORDIC WALKING”, pel que disposa de factors fonamentals que garantitzen poder practicar la marxa nòrdica amb total garantia: paratges naturals de gran bellesa, patrimoni cultural i una excel·lent climatologia, favorable durant pràcticament tot l’any.\nAls amants de la natura us recomanem visitar els Jardines de Santa Clotilde, situats sobre un penya-segat amb impressionants vistes sobre el mar, el Jardí Botànic Marimurtra i el Jardí Botànico Pinya de Rosa a Blanes.\nA 70 km de Lloret de Mar es troba l’emblemàtica Barcelona. Us recomanem visitar les Rambles, el Port Olímpic, i les meravelloses obres del famós arquitecte Antoni Gaudí, amb la Sagrada Família, la Casa Batlló i el Parc Güell. La ciutat comtal disposa a més a més d’una amplia oferta cultural, gastronòmica i de compres.\nI si amb tot això encara no t’hem convençut, aquí et deixem 100 raons per visitar Barcelona. Pots arribar des del Camping amb cotxe o amb transport públic des de l’estació d’autobusos de Lloret de Mar.\nEt recomanem especialment visitar Tossa de Mar, es tracta d’una antiga població de pescadors amb una història apassionant i on van viure artistes i intel·lectuals, és un lloc màgic per passar el dia amb els teus.\nDes de Camping Lloret Blau t’animem a visitar Lloret de Mar, una ciutat amb una gran quantitat d’activitats per fer. Al nostre camping podràs allotjar-te amb totes les comoditats, oferim parcel·les per a autocaravanes, tendes safari i tot tipus de serveis amb club infantil, piscina, bar i àrea de autocaravanes. ¡Viatja i descobreix fins que se t’ompli la memòria!


Raons Públiques, intervé en el projecte guanyador del Premi “Participa a l’Escola 2013” | Zona Sec\nRaons Públiques, intervé en el projecte guanyador del Premi “Participa a l’Escola 2013”\nL’escola La Pau (districte de Sant Martí) ha estat guardonada amb el premi “Participa a l’Escola 2013”, que té com a objectiu “guardonar les experiències o treballs de recerca que versin sobre formes de participació a l’escola o que hi fomentin la pràctica o l’aprenentatge dels valors democràtics”. El premi ha estat atorgat pel Departament de Governació i Relacions Institucionals de la Generalitat de Catalunya al projecte “Fem comunitat transformant el pati de l’escola”. Aquest s’ha dut a terme entre 2011 i 2013 i ha consistit en el treball en xarxa de tots els col·lectius integrants de l’escola (AMPA, alumnes, equip docent i directiu) per tal d’adaptar el pati de l’escola a les necessitats de les persones que en fan ús. Hi han participat també el PEP (Pla d’Energia Participatiu dels Barris de Sant Martí i la Verneda) i l’entitat poblesequina Raons Públiques, dedicada a la intervenció en la transformació dels espais públics, millorant l’àmbit relacional i empoderant els ciutadans.\nEls alumnes mostren com volen el pati de l’escola/ Raons Públiques\nLa participació com a eina transformadora\nLa Lucia Zandigiacomi, arquitecta integrant de l’equip de Raons Públiques, destaca que el premi els servirà per continuar involucrant el barri al projecte. I recalca que aquest cas ha estat un exemple de com la comunitat educativa i les famílies han estat capaces de dur a terme un projecte participatiu de gran magnitud per a la millora de l’escola, i com aquest ha fet créixer la comunitat. La Lucia destaca també la importància del reconeixement per part de la Generalitat d’aquest i d’altres treballs d’acció comunitària, però lamenta que el destí final de la majoria dels diners públics sigui finançar propostes més vinculades al turisme que a la qualitat de vida dels ciutadans.\nRaons Públiques és una de les entitats que representa la transformació que està vivint la societat actualment, a la qual els ciutadans estan recuperant el paper protagonista en la presa de decisions que afecten la seva manera de viure. Un canvi profund que malgrat les dificultats s’està començant a notar.\nEl 14 de febrer es farà entrega del guardó en un acte a l’escola La Pau.\nTobogan construït a partir del procés participatiu/ Raons Públiques\nProcés participatiu amb els alumnes/ Raons Públiques\nTEMES RELACIONATSMarta Telloparticipacióraons públiques\n1ª trobada “Tots som i fem Poble-sec”\nLa Marató mou els poblesequins en diversos actes solidaris\nNou impuls al procés participatiu dels equipaments del Poble-sec\nEl talent que s’amaga rere les persianes dels tallers


Finalitza el Programa de Garantia Juvenil.\nSou a: Inici>Guia del poble>Noticies>Finalitza el Programa de Garantia Juvenil.\nEl 15 de maig del 2017\nAvui 15 de maig de 2017 finalitza el contracte del treballador en pràctiques que es va incorporar durant sis mesos a l’Ajuntament de Sant Llorenç de la Muga a través del Programa de Garantia Juvenil de Catalunya. La contractació va ser possible perquè el Servei Públic d’Ocupació de Catalunya va atorgar a l’Ajuntament una subvenció destinada a la contractació en pràctiques de joves amb formació inscrits com a demandants d’ocupació del SOC i beneficiaris del PGJC; aquest ajut ha estat cofinançat pel Fons Social Europeu i la Iniciativa d’Ocupació Juvenil.\nUn cop va finalitzar el procés de selecció de les sol·licituds presentades, el 15 de novembre de 2016 la persona seleccionada es va incorporar com a ajudant de l'agutzil de la Corporació amb un contracte de pràctiques de sis mesos a jornada completa.


El vehicle serà capaç d'arribar als 100 km/h en cinc segons i tindrà una autonomia de 800 km\nDivendres, 17/11/2017 | Actualitzat el 20/11/2017 a les 16:41 CET\nTesla, el fabricant nord-americà d'automòbils elèctrics de luxe, ha presentat un camió semiremolc que començarà a acoblar a partir del 2018, les bateries del qual tindran autonomia per recórrer uns 800 quilòmetres.\nEl fundador de Tesla, Elon Musk, està disposat a irrompre en una nova veta de mercat en què l'estalvi de combustible és fonamental.\nEncara que Musk ha defensat que el seu camió serà un 20% més barat per quilòmetre que un dièsel, aquest últim pot recórrer uns 1.600 quilòmetres amb un tanc ple, el doble d'autonomia que el vehicle de Tesla. Els 800 quilòmetres d'autonomia suposen un seriós hàndicap per a l'èxit comercial del vehicle.\nEn la presentació del camió a Los Angeles (EUA), Musk va assegurar que podrà arribar els 100 quilòmetres per hora en cinc segons sense càrrega i en 20 segons amb el màxim pes permès als EUA, 36.300 quilograms.\nMusk no va revelar el preu del camió ni quan estarà al mercat, i per això alguns analistes han tret rellevància a l'anunci. Competidors xinesos ja fa temps que produeixen vehicles elèctrics com autocars i fins i tot algunes ciutats com Shenzen ja disposen de flotes de vehicles.\nL'element diferencial del camió de Tesla és, com en el cas dels automòbils de la marca, el seu estil elitista diferencial i prestacions fora de sèrie, a més d'una aerodinàmica molt estudiada. Té un disseny interior futurista, amb el seient i el volant centrats en la cabina i dues pantalles als costats del volant en lloc de retrovisors de vidre. Potser massa espartà i no pensat per a desplaçaments llargs, serà semiautònom, sense necessitat d'intervenció del conductor en la majoria dels recorreguts.\nEl camió de Tesla pot tenir altres problemes en comparació amb els dièsels per als transportistes, com el pes de les bateries elèctriques, que redueix la càrrega total que poden assumir els seus camions.\nTesla va anunciar a principis d'octubre que el tercer trimestre de l'any només va entregar 220 unitats de les 1.500 que tenia previstes del nou Model 3 degut a problemes en la producció del vehicle.\nEl fabricant va perdre 675 milions de dòlars (571,6 milions d'euros) el 2016 i 888,6 milions de dòlars (752,3 milions d'euros) el 2015.\nTemes: Elon Musk Tesla Cotxes elèctrics Cotxes


els soldats australians utilitzen el seu temps lliure per atendre els coales desplaçats pels incendis - Totes Les Novetats\nCom les precipitacions continuen extingint-se aquesta brigada de soldats, que encara continua cremant-se a Austràlia, ha estat fent la seva part per ajudar a recuperar la vida salvatge mitjançant els períodes de descans per ajudar els coales ferits.\nLa 9a brigada de l'exèrcit australià ha publicat recentment una foto dels seus soldats dels koales alimentadors d'ampolles de la 16a Força de Suport d'Emergència del Regiment al Parc de Vida Silvestre de Cleland als turons d'Adelaida.\nSegons el missatge publicat a Facebook de la brigada, els soldats han estat utilitzant el seu temps lliure per treballar en socors contra incendis per cuidar els coales i construir estructures d’escalada per a tots els marsupials en recuperació.\nDes que es van publicar les fotos a les xarxes socials fa unes setmanes, s’han compartit més de 45.000 vegades.\nRELACIONATS: Més de 220 ovelles salvades dels focs d’arbres australians després que els heroics cossos de bestiar els haguessin salvat\nEls soldats no només han estat ajudant el centre de vida salvatge, sinó que també ho han estat ajudant netejar els residus cremats , allotjament beneficis de la comunitat , oferint suport emocional als australians afectats, i endreçant propietats residencials.\nAfortunadament, les precipitacions torrencials a Nova Gal·les del Sud i al territori de la capital australiana apagat més de 30 dels incendis forestals actius de la regió i els funcionaris diuen que l’aiguat podria apagar la resta de focs a finals de setmana.\nTot i que el xàfec ha provocat algunes inundacions a les províncies, el Servei de Bombers Rurals de NSW diu que estan 'per sobre de la lluna' per veure la pluja que els ajuda en la seva lluita contra els incendis forestals.\nMultipliqueu el bé compartint aquesta dolça història de la humanitat amb els vostres amics a les xarxes socials ...\nEscull coral? Escolta l’enregistrament de Scientist sobre com ‘canten’ els peixos a l’alba\nEls veterinaris de la Segona Guerra Mundial finalment poden veure el monument construït en honor seu


Com l’IoT preveu accidents laborals | ACTIUM Digital\nS’ha demostrat en reiterats estudis que l’IoT o Internet de les Coses pot ajudar a prevenir riscos laborals. I és que la tecnologia tindrà un impacte positiu en la nostra salut evitant males postures, llum insuficient, estrès tèrmic, i més.\nAccidents laborals a Espanya al 2020\nDurant la primera meitat de 2020 s’han produït a Espanya 267.261 accidents laborals amb baixa, durant la jornada laboral, dels quals els més comuns foren: accidents de tràfic, cops contra un objecte immòbil metre el treballador estava en moviment, sobre esforç físic amb mals al sistema múscul esquelètic, xocs contra un objecte en moviment i contacte amb eines de materials tallants o durs.\nSegons les del Ministeri de Treball i Economia Social, les comunitats autònomes on més accidents laborals els produeixen són Andalusia, Catalunya, la Comunitat de Madrid, la Comunitat Valenciana i el País Basc.\nGairebé el 74% dels accidents els pateixen els homes i la franja d’edat més afectada és la de 40 a 44 anys, seguida de la de 45 a 49 anys i la de 35 a 39 anys, en tercer lloc. Les dones que sofreixen més accidents es comprenen entre els 45 i els 49 anys, seguides per les de 50 a 54 anys i les de 40 a 44 anys en últim lloc.\nAl 2020 els 3 sectors laborals amb més accidents foren la indústria manufacturera, la construcció i el comerç al per major i menor. Així que si la teva empresa es dedica a algun d’aquests sectors, et recomanem que segueixis llegint perquè les aplicacions de l’IoT poden ser de gran ajuda per a prevenir riscos laborals.\nQuè poden fer els sensors IoT als llocs de feina?\nAmb els dispositius i sensors IoT, com els d’Aruba Networks, es poden obtenir gran quantitat de dades (de geolocalització, vibracions, temperatures i gasos, presència i mesura del soroll, entre molts d’altres) que poden ajudar a entendre millor els entorns de treball.\nEls dispositius IoT obtenen les dades i envies la informació per a que després pugui ser analitzada i tractada a través de sistemes de Big Data i algoritmes per a explotar les dades amb intel3ligència artificial i processos de Machine learning i així obtenir avantatges com prevenir accidents laborals, millorar la seguretat laboral i reduir els temps de resposta en emergències. Els sistemes d’IoT ajuden a prendre millors decisions empresarials, ja que gràcies a l’IoT es disposa de la informació necessària per a optimitzar recursos.\nEt donem alguns exemples de casos pràctics d’aplicació de l’IoT per a la prevenció de riscos laborals:\nCascs i armilles intel·ligents: aquests objectes són capaços d’obtenir dades en temps real i obtenir patrons de comportament i models predictius per a evitar accidents en la indústria de la construcció, la mineria, la seguretat vial, els bombers i altres equips d’emergència, ...etc.\nMapes de calor: que si jo tinc fred i el meu company calor... Quantes vegades hauràs tingut una discussió similar a la feina? El termòstat pot ser una causa d’estrès a la feina, per això, existeixen els nous mapes de temperatures que poden ajudar a realitzar un millor sistema de calefacció i aire condicionat, detallant la temperatura de cada part de l’oficina o lloc de feina.\nGrues de torre: l’IoT pot avisar al conductor d’una grua en cas d’existir algun punt cec i perill de col·lisió.\nVehicles: els sensors IoT de geolocalització són dels més utilitzats i poden generar alertes en temps real per a evitar accidents, així com facilitar dades per a descobrir estils de conducció que puguin ocasionar accidents (frenades, girs bruscs, superació del límit de velocitat,...) i informar d’averies i sinistres.\nEdificis intel·ligents: monitoritzen el personal per a millorar la seguretat laboral. Es pot conèixer la posició i el número de treballadors en cada sala gràcies a l’ús de gràfics en 4D i en cas d’existir una amenaça d’accident, el sistema envia una alerta al treballador a través del seu dispositiu mòbil.\nGrans instal·lacions industrials: la tecnologia IoT pot utilitzar-se a manera proactiva per a supervisar accionaments per motor, vàlvules i bombes, detectar problemes abans de que es produeixin i millorar la productivitat i eficàcia. A la vegada, en grans naus l’IoT pot ajudar als usuaris en el seu desplaçament i evitar situacions perilloses.\nAruba, la tecnologia IoT que ajuda a prevenir riscos laborals\nA ACTIUM Digital treballem amb la tecnologia d’Aruba perquè permet fer un seguiment real de les dades i augmentar la productivitat gràcies a la capacitat de transformació de les experiències entre persones, màquines i persones. Som especialistes en IoT per a hospitals i centres mèdics, centres educatius, entitats públiques, turisme intel·ligent, botigues i retail i màrqueting 4.0. Vols saber-ne més? Descobreix aquí les nostres solucions d’IoT!\nAruba ofereix les solucions d’infraestructura Wireless més flexibles, completes i fiables del mercat. És una tecnologia segura davant les ciberamenaces i permet una experiència d’usuari totalment personalitzada gràcies als beacons.\nÉs el moment de la transformació digital de la teva empresa, és el moment d’aplicar l’IoT i ser conscient de tota la informació que pots tenir al teu abast. Sol·licita més informació i un dels nostres consultors especialistes en transformació digital es posarà en contacte per a començar el teu projecte IoT!\nGuia Home Office per a teletreballar eficaçment


Presó per als dos detinguts a Roda de Ter per captació i enaltiment del terrorisme jihadista\nHan passat a disposició judicial aquest divendres a l’Audiència Nacional\nDetenen tres homes per captar jihadistes i enaltir el terrorisme\nBarcelonaEl jutjat central d'instrucció número 3 de l'Audiència Nacional ha ordenat presó per als dos homes detinguts el dimecres d'aquesta setmana a Roda de Ter per captació i radicalització de persones i també per enaltiment del terrorisme i incitació a cometre delictes de caire jihadista.\nEls dos homes tenen 26 i 37 anys, són de nacionalitat marroquina i van aconseguir adoctrinar dues dones catalanes. Segons el conseller d'Interior, Jordi Jané, es tracta d'una dona de 19 anys de Roda de Ter i una altra de Manlleu de 31 anys que "se sentien ja jihadistes" i que estaven "disposades a morir per aquesta causa". Una d'aquestes noies era la parella sentimental d'un dels detinguts.\nEls homes van ser arrestats de matinada durant una operació dels Mossos d'Esquadra. Es van escorcollar tres domicilis de Roda de Ter amb l'objectiu d'obtenir tota la informació dels seus ordinadors i telèfons mòbils per saber "quines podrien ser les seves intencions", segons ha informat Jané.\nCaptació per Facebook i Twitter\nEls jihadistes detinguts a Roda de Ter duien a terme la captació de jihadistes i la propaganda terrorista a través de Facebook i Twitter. El mateix dia que es van detenir aquests dos homes també es va arrestar un altre home per col·laboració amb l'Estat Islàmic a Benetússer, a l'àrea metropolitana de València.\nL'home, de 45 anys, estava casat i tenia tres fills, i publicava de manera reiterada missatges sobre ensinistrament en tàctiques de combat en diferents xarxes socials. Fa quatre mesos la Policia Nacional ja havia detingut un altre suposat jihadista a Roda de Ter, que hauria format part d'un "entramat propagandístic i de captació" de l'Estat Islàmic.\nRoda de Ter captació i activitat jihadista a les xarxes Detenció jihadistes jihadisme


Nova col.lecció Tardor - Hivern de pijames de dona\nJa està a la venta la nova col.leció tardor- hivern! Una col.leció molt variada, i amb moltes pinzellades d’elegància, estil i comoditat. I és que la nostra filosofia, sense cap mena de dubte, és que l’estil no és antònim de la comoditat. #BeComfy.\nAixí doncs, amb els pijames tardor-hivern de dona, podem trobar una gran varietat per tots els gustos i estils.\nNova col.lecció ‘autmn – winter’\nPer a les més dolces; Colors clars i nudes que brinden un estil tendre i sensible. Amb teixits gustosos per estar còmodes aquelles tardes d’hivern a casa. Si ets de les que t’encanten els pijames càlids, aquests t’encantaran!\nTambé, a la nova col.lecció tenim per a vosaltres; per a les més esbojarrades. Pijames divertits, amb orelletes de conill a la caputxa molt originals per protegir-se del fred. O pijames reversibles per decidir cada dia de quina cara el vols. Ratlles? Puntets? Tu esculls!\nI per la dona sexy. Una camisola d’allò més femenina i sensual, sense deixar de banda la comoditat del tacte sedós. I per completar el look, la bata a conjunt. Sense cap mena de dubte la millor aposta per sentir-se atractiva a casa.\nI és que amb la nova col.lecció de Massana els nostres dissenyadors s’han inspirat amb tots els estils de dona. Per a les més elegants, per les més còmodes, senzilles i també, per les atrevides.\nI tu, amb quin #homewear et defineixes? El pijama diu molt de tu. Així doncs, no descuidis mai la teva imatge, la teva personalitat, a casa. Estar còmode i sentir-se bé amb Massana no és difícil. Escull el teu look perfecte, pijama i bata? o potser, una delicada camisola amb la seva bata a conjunt.


Fi de curs a l'esplai de Creu Roja a Piera - Vila de Piera\nPortada > Actualitat > Notícies > Fi de curs a l'esplai de Creu Roja a Piera\nFi de curs a l'esplai de Creu Roja a Piera\nEl passat cap de setmana, 15 i 16 de juny, nens, nenes i monitors de l’esplai de Creu Roja Anoia a Piera, van participar en un bivac amb la finalitat de conviure junts i acomiadar-se fins a l’octubre, moment en què torna a començar l’esplai. A l’igual que l’any passat, els infants van anar arribant a l’esplai amb els nervis a flor de pell. Els monitors i monitores ho tenien tot preparat per rebre’ls amb la il·lusió que, per a tots plegats, seria un cap de setmana inoblidable.\nLes activitats muntades per a divendres eren preparar l’espai de dormir, fer el sopar i participar en el joc de nit. Equipats amb els lots, van sortir de l’esplai quan ja era fosc, i es van dirigir al Parc de Sanahuja on els esperaven tres nans que havien fugit de la reina malvada, el seu objectiu era portar-los davant la reina. La sorpresa va ser que els nans tenien amagades tres estrelles màgiques i quan van tornar a l’esplai on la reina estava esperant, la màgia la va envoltat i va fer que es tornés tan bona que la nit es va acabar amb un ball.\nEl dissabte, un cop llevats, els esperava l’esmorzar per recuperar forces i anar al parc a jugar. Abans de dinar, una remullada amb globus d’aigua va anar molt bé per treure la calor que ens regalava el sol. La tarda va ser tranquil·la, amb jocs per relaxar-se on la música i els globus van fer presència, fins arribar l’hora de tornar a casa.\nGràcies, pares i mares, per la confiança que des de fa anys teniu dipositada en nosaltres. L'esplai de Creu Roja Anoia a Piera espera retrobar-vos de nou el curs vinent. Bones vacances!\nCrònica de Creu Roja Anoia a Piera


moianès.net, el portal del Moianès i rodalies - Tresors perduts, el forn ibèric de la Noguera\nData Divendres, 08 de juny a les 19:02:39\nEns trobàvem a les 8,00 enfront de l’antiga acadèmia i caserna de la Guardia Civil, únicament el Feliu Añaños i Masllovet, tenia algunes hores lliures el dissabte 2 de juny de 2.007. Havíem preparat la sortida documentant-nos amb la revista el Truc, que s’editava a Castellterçol, fins al darrer decenni del segle XX, dúiem un mapa de la editorial Alpina, reeditat l’any 2.002, però que reproduïa les dades possiblement de la primera edició sobre el Moianes, i el mapa actual de la editorial Piolet, en el que son més notables les absències que les presències.\nDeixàvem el cotxe en l’accés a la masia de la Vall, al límit quasi de Castellterçol, la casa amplia i lluminosa, gaudeix de la proximitat d’ambdós poblacions, Castellcir i Castellterçol, comunicades mitjançant la carretera BV-1310. El fotògraf recull la imatge de la casa, en la que malgrat dur-se a terme activitats agrícoles i ramaderes, l’activitat únicament residencial comença a tenir un pes principal; seguirem el camí fins arribar a la Masia de Brugueroles, en aquest cas, l’ús com a residència de turisme rural, amb jardins de gespa, taules, cadires, hamaques per prendre el sol, i tota mena d’estris relacionats amb el lleure, ens fa evident que les possibles activitats agrícoles i/o ramaderes, tenen justament el paper de fer “creïble” l’entorn rural. La casa és un autèntic mirador des d’on contemplem el Castell de Castellterçol i la major part del poble. La sessió fotogràfica ens ocupa una bona estona, tota vegada que les dimensions de la masia, ofereixen un bon nombre de perspectives; el Feliu tindrà una feinada quan calgui seleccionar-ne un nombre reduït. Decidim arribar-nos fins a la font de Sant Antoni, on ens aturarem per esmorzar.\nLa font que va ser refeta l’any 2.001, raja amb abundància, ens abstenim però de provar l’aigua, atenen l’advertiment d’un cartell – aigua no potable - ; som en aquell país, en el que enlloc d’arranjar els sotracs de les carreteres i posen un senyal; sembla que aquesta mateixa tècnica s’aplica també a les fonts. De fet potser l’aigua és potable, però caldria comprovar-ho de forma periòdica i constant, circumstàncies ambdós que s’obvien amb el cartell. El lloc malgrat la proximitat a la C-59 , és prou acollidor, i donem bon compte de les cireres, préssecs i dàtils, que portem el Feliu i jo. Està clar que això de caminar obre la gana, oi ?\nFem el darrer tram de l’excursió fins a la masia de la Noguera, on no trobem a ningú per a preguntar-li per la localització del forn ibèric. El fet que en una de les sortides que publicava el Truc, no hi ha cap referència al forn ibèric, i que als mapes de la editorial Piolet tampoc se’n fa esment , ens dona a pensar que possiblement hagi estat destruït. Ens dividim el terreny, el Feliu pentinarà la zona alta, del camí a la casa, i jo faré l’espai que va del camí a la carretera. El bosc està atapeït i ple de brusca, i desprès d’esmerçar-hi quasi una hora, donem la recerca per acabada.\nÉs possible que en algun lloc, romangui encara el forn ibèric, potser tapat per la vegetació, potser ple de terra, potser ... , en qualsevol cas, més enllà de la memòria històrica, perdem també un dels atractius de la contrada.\nSou – com sempre – pregats de fer-nos arribar qualsevol noticia sobre la localització del forn ibèric de la Noguera; si algú en te imatges agrairem la seva tramesa a fananos@moianes.net.\nDes d’ara, gràcies per la vostra col·laboració.


173. La Batalla del Metaure (207 aC) | A LES PORTES DE TROIA\n173. La Batalla del Metaure (207 aC)\nAuthor: Portes de Troia 20 març, 2018 0 Comments\nLa batalla del Metaure va tenir lloc durant la Segona Guerra Púnica i és considerada un dels enfrontaments més decisius d’aquesta guerra. Tot i que ni Anníbal en el bàndol cartaginès ni Escipió l’Africà en el romà hi van estar presents, les conseqüències del xoc vora el riu Metaure a la península itàlica van ser importantíssimes per al desenllaç de la guerra.\nDesprés de la derrota dels cartaginesos comanats per Adrúbal Barca, germà d’Aníbal, va ser impossible que es dugués a terme cap més operació de caire ofensiu. Els següents anys de la guerra, els cartaginesos es van veure obligats a posar-se a la defensiva al sud d’Itàlia i a Hispània fins que es van veure obligats a replegar-se al nord d’Àfrica, quan amb l’arribada del romà Publi Corneli Escipió l’Africà amenaçava la capital púnica fins a ser, definitivament, derrotats a Zama.\nMalgrat tot, i entrant en un àmbit menys conegut, la batalla va tenir unes conseqüències també de tipus intern al sí de la política romana degut a la importància de derrotar als cartaginesos després del desastre de Cannas i per l’ús propagandístic que es va fer de la mateixa. Encara que a dia d’avui comptem amb relats dels millors historiadors romans que ens describien el que havia succeit amb alguns matissos i petites contradiccions, la llegenda que s’associa, els protagonistes de la mateixa i l’ús polític que després van fer de la seva victòria, ens fa preguntar-nos si realment els fets es van succeir com s’explica a les cròniques. Per tant, podríem estar davant d’un cas antic de quelcom que avui coneixem molt bé: l’ús de la guerra com a propaganda política a finalitats internes.